ราคาทองปิดวานนี้ร่วง 9.5 ดอลล์ หลังตลาดคลายวิตกหนี้กรีซ
สัญญาทองคำตลาดนิวยอร์กปิดร่วงลงเมื่อคืนนี้ (9 เม.ย.) หลังจากมีรายงานว่ากรีซสามารถชำระคืนเงินกู้ให้กับกองทุนการเงินระหว่างประเทศ (IMF) ซึ่งข้อมูลดังกล่าวทำให้นักลงทุนคลายความวิตกกังวลเกี่ยวกับปัญหาหนี้กรีซ และลดการถือครองทองคำซึ่งเป็นสินทรัพย์ที่ปลอดภัย
10 เม.ย. 2558

สำนักข่าวอินโฟเควสท์รายงานว่า สัญญาทองคำตลาดนิวยอร์กปิดร่วงลงเมื่อคืนนี้ (9 เม.ย.) หลังจากมีรายงานว่ากรีซสามารถชำระคืนเงินกู้ให้กับกองทุนการเงินระหว่างประเทศ (IMF) ซึ่งข้อมูลดังกล่าวทำให้นักลงทุนคลายความวิตกกังวลเกี่ยวกับปัญหาหนี้กรีซ และลดการถือครองทองคำซึ่งเป็นสินทรัพย์ที่ปลอดภัย
ทั้งนี้ สัญญาทองคำตลาด COMEX (Commodity Exchange) ส่งมอบเดือนมิ.ย.ร่วงลง 9.5 ดอลลาร์ หรือ 0.79% ปิดที่ 1,193.60 ดอลลาร์/ออนซ์, สัญญาโลหะเงินส่งมอบเดือนพ.ค.ลดลง 27.8 เซนต์ ปิดที่ 16.176 ดอลลาร์/ออนซ์ และสัญญาพลาตินัมส่งมอบเดือนก.ค.ร่วงลง 9.3 ดอลลาร์ ปิดที่ 1,157.00 ดอลลาร์/ออนซ์
นักลงทุนเทขายสัญญาทองคำซึ่งเป็นสินทรัพย์ที่ปลอดภัย หลังจากมีรายงานว่า กรีซได้ชำระคืนเงินกู้ให้กับ IMF เมื่อวานนี้ ด้วยความพยายามที่จะบรรลุข้อตกลงเพื่อรับเงินช่วยเหลือเพิ่มเติม โดยที่ประชุมคณะทำงานของยูโรกรุ๊ปซึ่งมีขึ้นเมื่อวันพุธและวันพฤหัสบดีที่ผ่านมานั้น ได้ทำการตรวจสอบแผนการปฏิรูปของกรีซ เพื่อปูทางสู่การทำข้อตกลงในที่ประชุมยูโรโซนครั้งหน้าซึ่งจะมีขึ้นในวันที่ 24 เม.ย.นี้
นอกจากนี้ สัญญาทองคำยังได้รับแรงกดดันจากความวิตกกังวลเกี่ยวกับกระแสคาดการณ์เรื่องการปรับขึ้นอัตราดอกเบี้ยของธนาคารกลางสหรัฐ (เฟด) โดยในรายงานการประชุมประจำเดือนมี.ค.นั้น เจ้าหน้าที่เฟดหลายคนมองว่าเฟดน่าจะปรับขึ้นอัตราดอกเบี้ยในเดือนมิ.ย.ได้ ในขณะที่เจ้าหน้าที่เฟดอีกจำนวนหนึ่งมองว่า การปรับขึ้นอัตราดอกเบี้ยควรจะเกิดขึ้นในช่วงปลายปี